**Se-ntorc privighetorile**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu ştiu de ce mi-e sete de dumbravă,

De flori ce-mi amintesc parfumul tău

Când mă gândesc la martie, o lavă

Simt că-mi pătrunde-n sânge, doare rău

Aripa frântă care-ar vrea să zboare

Peste zăpezi albastre, printre munţi,

Că aş topi troiene de ninsoare,

Iar peste Făgăraş aş face punţi

Numai s-ajung în ziua destinată

În burgul fermecat s-ating în zori

Magnolii cu petala delicată

Şi lângă lac s-așteapt privighetori.

- Plâng ploile lui Marte azi şi cerul

Parc-ar purta armura de război,

A devenit deodată temnicerul

Albastrului şi pune între noi

Atâtea piedici, munţi de neputinţă

Pe care nu-i pot trece, dar mereu

Te-adun în palme, dulcea mea credinţă,

În rugăciunea sufletului meu,

Ştiind că nu-i departe ziua-n care

Pierduţi în iarbă ‘naltă, printre flori,

Ne vom topi sub razele de soare

Într-un sărut, când vin privighetori.

Ioan Grigoraș Liliana Trif